《用访涤生韵赠醇士》
清代·邵懿辰

梦绕西湖千佛刹，放船湖波橹声戛。觉来坐恋乡味甘，酢鱼羹美莼丝滑。

此生合付白鸥间，远俗从嘲黄鹞黠。不妨名字托漫浪，何用文章苦茁轧。

鹿床先生持玉尺，翠扫罗浮两停牵。家园水石足清峨，春听鸣鹒夏嘶蚻。

鹤书促召出山来，秀竹繁花镇间杀。朅还曳履上金銮，四海共知霜鬓鬝。

一身几负不堪七，九事厌闻言律八。诗篇画笔世争求，伟抱深情人不察。

仍多老泪哭称称，频岁兰芽遭刜刖。何日从公吟故山，笑指浮图下栖鹘。

作者简介：邵懿辰，字位西，仁和人。道光辛卯举人，历官刑部员外郎，殉难。有《半岩庐集》。